als_Latn dik_Latn sag_Latn
Asport – Jose Mourinho thekson se portieri Petr Cech nuk do të jetë i vetmi lojtar që këtë sezon do të bëjë edhe spektatorin, ndërsa thotë se nuk ka pse i jep shpjegime atij apo kujtdo lojtari tjetër për vendimet e tija.
Portieri çek e ka humbur rolin e “Nr.1” që pas rikthimit në Stamford Bridge të gjigandit belg Thibaut Courtois. Cech e pa ndeshjen e parë të Premier League-ës nga pankina teksa portën në përballjen ndaj Burnley-it e mbrojti Courtois. Kjo situatë duket se e ka mërzitur 32 vjecarin, i cili do jetë në pankinë edhe ndaj Leicester City-it, por Mourinho këmbëngul se nuk pendohet nga mënyra sesi po e menaxhon situatën dhe se pret që Cech t’i shprehet vetë për ndjesitë e tija, nëse do sqarime apo jo.
“Nuk kam pse flas me lojtarët për vendimet e mia” – u shpreh Mourinho, për The Telegraph – “Për mua për hierarkinë, në fillim është klubi, skuadra dhe më pas lojtarët. Klubi nuk është se drejtohet nga unë, skuadra po. Ndaj dua që lojtarët ta dinë se gjithçka bëj është të menduarit për skuadrën dhe s’më pëlqen që t’ua sqaroj apo justifikoj vendimet e mija një nga një lojtarëve. Sepse nëse ia sqaron njërit, do të të vijë tjetri, më pas tjetri, këtë s’e kam bërë kurrë në karrierën time.”
“Nuk bëj përjashtime, jo – vazhdon më tej portugezi – Nuk kam bërë për Lampardin, s’kam bërë me askënd, as me Drogban ndeshjet e fundit dhe as që flas me lojtarët për këto lloj gjërash. Nuk besoj se Cech duhet të jetë i gëzuar, por them se kështu duhet të jenë dhe të tjerë, çdokush që nuk luajti në fillim (kundër Burnley-it), por them se duhet të mësohen.”
“Lojtarët e dinë zyrën time, nëse kanë ndonjë gjë për t’më thënë apo për të ditur nga unë duhet të vijnë tek unë, kurrë s’ua mbyll derën. Petr, për këtë gjë s’ka ardhur në zyrën time. Ai si profesionist që është, në mënyrë të qetë e të edukuar ka punuar shkëlqyeshëm me grupin. Shpresoj që të mos largohet. Nëse do të vijë ky moment, natyrisht që klubi dhe unë gjithashtu, do ulemi me të dhe ta dëgjojmë, pasi ai e meriton këtë gjë, por e theksoj, ky moment nuk ka ardhur.” – ka thënë Mourinho i cili e mbyll fjalën e tij duke përmendur faktin se “Chelsea ka dy nga tre portierët më të mirë në Botë”.
Ndërkohë sikurse raporton Goal.com, Paris Saint-Germain dhe Monaco janë dy ekipet e interesuara për Cech, i cili është afër shifrave prej 450 ndeshjesh me “Blutë e Londrës”.
You must be logged in to post a comment Login
als_Latn als_Latn als_Latn als_Latn als_Latn als_Latn eng_Latn